समय की आवश्यकता है कि सभी देशवासी आज जाति-धर्म से ऊपर उठकर निर्मल मन से विचार करें कि कौन देशभक्त है और कौन देशद्रोही? पहले देश है, बाद में जाति और धर्म है। देश रहेगा तो हम, जाति और धर्म बने रहेंगे। अगर हमने आज इस कार्य के लिए उदासीनता दिखा दी तो देश फिर से गलत हाथों में चला जाएगा और देखने वाली बात यह भी है कि हम हजारों वर्षों की गुलामी के बाद अभी आजाद हुए हैं, देश ने अभी कोई विशेष तरक्की भी नहीं की है, देश में बेरोजगारी और भुखमरी फैली हुई है और हम फिर से गुलामी की ओर बढ़ते जा रहे हैं। समय है सब पिछली बातों को भूलकर अपने राष्ट्रीय ध्वज के नीचे एकजुट होकर एकत्रित होकर एक स्वर में ‘वन्देमातरम्’ बोलकर संसार में देशभक्ति की अद्वितीय मिसाल कायम करें, जिसके लिए हम जाने जाते हैं।